Det var trist læsning for de nordjyske kommuner, da Socialpædagogernes Landsforbund i december offentliggjorde resultatet af en landsdækkende undersøgelse. Undersøgelsen viste, at de fleste nordjyske kommuners indsats på handicapområdet var blandt de ringeste i landet. Aalborg Kommune lå nummer 80 på listen, men den placering var ikke korrekt. - Aalborg Kommune har en meget bred vifte af fagligt højt kvalificerede tilbud på handicapområdet. Hvis disse tilbud var registreret korrekt, ville Aalborg ligge betydeligt bedre i undersøgelsen. Det er klart, at der fortsat kan skabes forbedringer af indsatsen, men kommunens tilbud er generelt fuldt på højde med, og i mange tilfælde bedre end dem i andre kommuner, siger Peter Kristensen, kredsformand for socialpædagogerne. Handicaprådet i Aalborg Kommune var uforstående over for kommunens lave placering, da listen blev offentliggjort. Derfor drøftede man emnet med Socialpædagogernes Landsforbund. - Der er en række klare fejl i undersøgelsen, hvilket er erkendt af Socialpædagogernes Landsforbund. Jeg forstår ikke, at Socialpædagogernes Landsforbund ikke har offentliggjort en revideret liste, siger Ulla Ringgren, formand for handicaprådet i Aalborg Kommune. Du kan se alle undersøgelsens resultater på www.socialtindeks.dk .

Referat:
Aalborg Kommunes tilbud til handicappede er langt bedre, end en undersøgelse fra Socialpædagogernes Landsforbund viser.